Zgodovina **Sekcije tekstilcev** pri Obrtno-podjetniški zbornici Slovenije

Strokovna Sekcija tekstilcev je bila ustanovljena 22. junija 1988 v okviru obrtnega

združenja v Ljubljani, in sicer pod okriljem Zveze obrtnih združenj Slovenije. Na prvi skupščini sekcije tekstilcev je bil za predsednika izvoljen Josip Gorečan. Tedaj je bilo v Sloveniji 1075 obratovalnic, zaposlovale pa so 996 delavcev. Največ je bilo ženskih krojaštev (340) in obratovalnic tekstilne galanterije (220), pletilstev (200) in moških krojaštev (140).

Že v začetku delovanja sekcije so se člani zavzemali za skupno reševanje problemov svoje

dejavnosti, spremljali tehnološki razvoj v svetu in v zvezi s tem organizirali dopolnilno strokovno izobraževanje za obrtnike in pri njih zaposlene delavce. Zavzemali so se tudi za razvijanje kooperacij, spodbujali sejemsko dejavnost, oglaševanje ter tehnološke normative in se trudili za izenačitev pri nakupu repromateriala in osnovnih sredstev. Tudi skupno druženje članov sekcije je bilo zelo pomembno.

Predstavniki obrtnikov tekstilnih strok so se leta 1990 spet zbrali na volilni skupščini, kjer so

izvolili za predsednika sekcije gospoda Matjaža Vodeba iz Celja.

Leta 1994 je sekcija štela že 1500 članov in v tem času je imela sekcija največ članov. Po statističnih podatkih OZS je tekstilna in usnjarska dejavnost v letu 1997 predstavljala 5,4% obrtnih obratov.

Leta 1994 so obrtniki izvolili novo vodstvo sekcije, in sicer gospo Vero Brlič, ki je ostala na čelu sekcije do leta 2002. V tem času je sekcija največ časa namenila izobraževanju (sodelovali so pri prenovi šolskih programov, pri zaključnih izpitih, pri usposabljanju članov sekcije..). Posebno pozornost pa so namenili postavitvi mojstrskih izpitov za mojstra šivilja – krojač, ki so jih leta 2000 tudi začeli izvajati v Obrtni zbornici Slovenije.

Na volilni skupščini aprila leta 2002 je bil za predsednika izvoljen gospod Marijan Cerjanec, ki je vodil sekcijo vse do junija 2014.

Po statističnih podatkih OZS je tekstilna in usnjarska dejavnost leta 2007 predstavljala 3,2% obrtnih obratov. V teh letih se je v tekstilni stroki že začel velik upad dela in s tem posledično zapiranje obrtnih obratov, kar je vodilo k zmanjševanju števila zaposlenih. Vdor tekstila iz bližnjega vzhoda se je začel že leta 2005, ker je Odbor sveta EU za tekstil sprejel spremembo uredbe, ki določa splošna pravila za uvoz nekaterih tekstilnih izdelkov iz tretjih držav v EU. Uredba je ukinjala kvote za vseh 148 članic Svetovne trgovinske organizacije (WTO). Globalne kvote na tekstil so bile ukinjene po desetletni postopni liberalizaciji več kot 30 let starega režima omejevanja uvoza.

V teh letih je sekcija začela za vse člane organizirati dvodnevno strokovno srečanje tekstilcev, ki je postalo že tradicionalno. To je še danes eno od najpomembnejših področij delovanja sekcije. Sekcija se je vsa leta aktivno vključevala v oblikovanje programov za poklicno izobraževanje. Sekcija se je začela zelo aktivno vključevati v sejemsko in drugo promocijsko dejavnost zbornice na domačih trgih. Tako je med drugim na Ljubljanskem obrtnem sejmu (LOS) pripravljala modne revije, kjer so se predstavili člani sekcije tekstilcev z športnimi in večernimi oblačili.

Eden izmed pomembnih dosežkov sekcije je znižana stopnja DDV za popravilo tekstilnih izdelkov (manjša popravila oblačil in gospodinjskega perila, vključno s krpanjem in predelavo tekstila).